ክልሉ 4ነጥብ 3 ሚሊዮን ወጣቶችን  ተጠቃሚ ለማድረግ እየሠራ ነው
የኦሮሚያ ብሔራዊ ክልል  መንግሥት 4ነጥብ 3 ሚሊዮን  የሚሆኑ  ወጣቶችን  በተለያዩ  የሥራ   ዘርፎች   እንዲሠማሩና  ተጠቃሚ  እንዲሆኑ ለማድረግ  አቅዶ  እየሠራ እንደሚገኝ አስታወቀ ።የአሮሚያ ክልል የወጣቶችና ስፖርት ቢሮ ኃላፊ አቶ ሃብታሙ ሃብተ ሚካኤል እንደገለጹት የክልሉ መንግሥት በመጪዎቹ አምስት ዓመታት በማኑፋክቸሪንግ፣ በኮንስትራክሽን፣  በአገልግሎት፣ በግብርናና በንግድ ዘርፎች እንዲሠማሩ ይደረጋል ።ክልሉ  ወጣቶችን በተለያዩ  አዳዲስ  የሥራ  ዘርፎች  እንዲሠማሩ ለማድረግ  እስካሁን ድረስ 107 የሥራ አይነቶችን መለየቱን የገለጹት አቶ ሃብታሙ የወጣቶች  ኢኮኖሚያዊ ችግር ለመፍታት የሚያስችል እንደሆነ ታምኖበታል ብለዋል ።በዘንድሮ የበጀት ዓመት በአጠቃላይ 1ነጥብ 5 ሚሊዮን የሚደርሱ በገጠርና በከተማ የሚገኙ  ወጣቶች ተደራጅተውም ሆነ በግል በተለያዩ  ሥራዎች እንዲሠማሩ  ለማድረግ  ባለፈው ክረምት  ወቅት የተለያዩ  አጫጭር ሥልጠናዎች ተሠጥተዋል ።የኦሮሚያ  ወጣቶችና ስፖርት ቢሮ  የወጣቶችንና የሴቶችን ተጠቃሚነት ለማሳደግ  ከአዲሱ  የወጣቶች የልማትና የዕድገት ፓኬጅ የመነጨ  ቀመር በማዘጋጀት  ወጣቶችን የሚያሳትፍ ንቅናቄ በቅርቡ ለማካሄድ ዝግጅቶችን ማጠናቀቁን አቶ ሃብታሙ  አስረድተዋል ።         የክልሉ መንግሥት  ለወጣቶች የሥራ ዕድል ፈጠራ 1ነጥብ 2 ቢሊዮን ብር መመደቡን የገለጹት  አቶ ሃብታሙ  በፌደራል ደረጃ የሚመደበው የወጣቶች ተንቀሳቃሽ ፈንድ ተጨማሪ የፋይናንስ አቅም እንደሚፈጥር አስረድተዋል ።የኦሮሚያ ክልላዊ መንግሥት በአሁኑ ወቅት በክልሉ በአጠቃላይ ምን ያህል ሥራ አጥ  ወጣቶች እንደሚገኙ የሚገልጽ መሠረታዊ መረጃዎች በመሰብሰብና  ጥናቶችን በማካሄድ ላይ እንደሚገኝ  ዋልታ ኢንፎርሜሽን ማዕከል ዘግቧል ። 